న్యూఢిల్లీ: శ్రీలంకలో టీమిండియా అండర్17 జట్టు తరపున ఆడుతున్న 12 యేళ్ల యంగ్ క్రికెటర్ మృతిలో విషాదకర విషయాలు బయటికి వచ్చాయి. మొత్తం 19 మంది జట్టు సభ్యులు శ్రీలంకలో జరుగుతున్న టోర్నమెంటు కోసం వెళ్లారు. మంగళవారం వర్షం కారణంగా మ్యాచ్ నిలిపివేశారు. దీంతో క్రికెటర్లంతా పామునుగామలోని హోటల్లోనే ఉండాల్సిందిగా జట్టు యాజమాన్యం ఆదేశించింది. అయితే యాజమాన్యం మాట పెడచెవిన పెట్టిన నలుగురు క్రికెటర్లు హోటల్లోని స్విమ్మింగ్ పూల్లో ఈతకొట్టేందుకు వెళ్లారు. గుజరాత్కి చెందిన మోనత్ సోనా నరేంద్ర అనే టీనేజ్ క్రికెటర్ కూడా వీరితోపాటు వెళ్లాడు. అయితే మోనత్ ఒక్కసారిగా నీళ్లలో మునిగిపోవడంతో తోటిక్రికెటర్లంతా అతడిని బయటికి తీసుకొచ్చారు. అపస్మారక స్థితికి చేరుకోవడంతో హుటాహుటిన ఆస్పత్రికి తరలించారు. అయితే అప్పటికే అతడు మృతి చెందినట్టు డాక్టర్లు నిర్దారించారు. పోస్టుమార్టం నిమిత్తం మృతదేహాన్ని పామునుగామలోని రగమ ఆస్పత్రికి తరలించారు. యాజమాన్యం నిబంధనలకు విరుద్ధంగా వెళ్లడంతో వల్లే ఈ ప్రమాదం జరిగినట్టు చెబుతున్నారు. టీమ్ మేనేజర్లు చెప్పినట్టు హోటల్ గదుల్లోనే ఉంటే ఈ వర్థమాన క్రికెటర్ ప్రాణాలు దక్కేవన్న అభిప్రాయం వ్యక్తమవుతోంది. ఈత రాకపోవడం వల్లే అతడు నీటమునిగి ప్రాణాలు కోల్పోయినట్టు మరికొన్ని కథనాలు వినవస్తున్నాయి. ఈ ఘటనపై ప్రస్తుతం శ్రీలంక పోలీసులు విచారణ జరుపుతున్నారు. కాగా విరాట్ కోహ్లీ సారథ్యంలోని టీమిండియా సీనియర్ల జట్టు కూడా శ్రీలంకలోనే పర్యటిస్తున్న సంగతి తెలిసిందే.
newdhilly: srilankalo teamindia ander17 jattu tarapuna aadutunna 12 yella yang cricketer mrutilo vishaadakara vishayaalu bayatiki vachayi. mottam 19 mandi jattu sabhyulu srilankalo jarugutunna tornamentu kosam vellaaru. mangalavaaram varsham kaaranamgaa match nilipivesaaru. deentho chricketerlantha paamunugaamalooni hotallone undaalsindigaa jattu yaajamaanyam aadesinchindi. ayithe yaajamaanyam maata pedachevina pettina naluguru cricketerlu hotalloni swimming poollo eetakottenduku vellaaru. gujaratki chendina monat sona narendra ane teanage cricketer kuudaa veerithopaatu vellaadu. ayithe monat okkasariga neellalo munigipovadamto totikriketarlanta atadini bayatiki teesukochaaru. apasmaaraka sthitiki cherukovadamto hutaahutina aaspatriki taralinchaaru. ayithe appatike atadu mruti chendinattu daaktarlu nirdaarinchaaru. postumartam nimittam mrutadehaanni paamunugaamalooni ragama aaspatriki taralinchaaru. yaajamaanyam nibandhanalaku viruddhamgaa velladamtho valle ee pramaadam jariginattu chebutunnaru. team maenejarlu cheppinattu hotal gadullone unte ee vardhamaana cricketer praanaalu dakkevanna abhiprayam vyaktamavutondi. eetha rakapovadam valle atadu neetamunigi praanaalu kolpoinattu marikonni kathanaalu vinavastunnaayi. ee ghatanapai prastutam srilanka poliisulu vichaarana jaruputunnaru. kaga virat kohli saarathyamlooni teamindia seaniyarla jattu kuudaa srilankalone paryatistunna sangati telisinde.